“A Algemesí, ni brutícia ni rossí, ni cap incívic que s’arrime per ací”, la nova campanya per a la correcta gestió de residus
20 de setembre de 2024

Amb el lema “A Algemesí, ni brutícia ni rossí, ni cap incívic que s’acoste per ací”, l'Ajuntament d'Algemesí ha presentat la nova campanya de gestió de residus i neteja viària en el municipi en col·laboració amb l'empresa gestora Tetma.

Esta campanya coincidix amb l'inici de les festes locals de la “Setmana de Bous” i té com a objectiu sensibilitzar la ciutadania sobre la importància de les bones pràctiques cíviques i de convivència en el municipi a més d'incidir en la correcta gestió dels residus que es generen. Entre les activitats previstes, s'han inclòs accions d’Street màrqueting i el lliurament d'obsequis reutilitzables, amb el propòsit de revitalitzar-la entre les noves generacions.

“Un element clau de la campanya serà la recuperació d'una expressió popular del municipi, però portant-la al terreny mediambiental i intentant ser nexe intergeneracional entre majors que la coneixen i que arribe perfectament als més joves”, ha assegurat l'alcalde d'Algemesí, José Javier Sanchis.

Durant la presentació, s'ha posat l'accent en la promoció de conductes ambientals responsables, i s’ha explicat la forma correcta de separar els residus en la llar. La regidora de Servicis Públics, Carmina Borrás, ha destacat la importància de “depositar en les papereres i contenidors els residus produïts en festes, les noves operatives de millora del servici de recollida selectiva de residus, sobretot de matèria orgànica, així com el servici gratuït de recollida de residus voluminosos. Amb senzills gestos, demostrem saber estar i aconseguim mantindre la ciutat neta”.

Missatges provocadors i cridaners

Per a aconseguir estos objectius, s'han dissenyat missatges cridaners que interp3llen la ciutadania i busquen generar un sentit de lluita col·lectiva en la societat. Les accions se centren en la reducció de residus voluminosos en la via pública, la conscienciació sobre la separació de matèria orgànica en el contenidor marró i la implementació de campanyes de neteja viària en les àrees industrials del municipi.

Concretament, per a visibilitzar el mal hàbit d'alguns ciutadans de deixar els residus voluminosos en la via pública, els operaris de Tetma col·locaran adhesius amb el missatge “Ací no”. I, amb el recompte de les dades de recollida, s’atorgarà un premi al carrer amb menor nombre d'adhesius que rebrà un reconeixement en forma de placa distintiva.

Des del consistori, es convida a tota la ciutadania d'Algemesí a participar activament en esta campanya, per a protegir l'entorn i millorar la qualitat de vida en el municipi, ja que separar malament els residus té un cost econòmic elevat per a la comunitat. “Estem de festa, però això no impedix relaxar els bons hàbits i costums que ens identifiquen com una ciutat compromesa amb la neteja dels carrers, places i parcs”, assenyala l'alcalde de la ciutat.